«O‘zbekkonsert» san'atkorning litsenziyasini olib qo‘yishga haqli emas» ─ Madaniyat vaziri

«O‘zbekkonsert» davlat muassasasi san'atkorlarning litsenziyasini qaytarib olishga vakolatli emas. Lisenziyani to‘xtatish yoki bekor qilish sudning ishi. Bu haqida Madaniyat vaziri Baxtiyor Sayfullayev ommaviy axborot vositalari ishtirokida bo‘lib o‘tgan matbuot anjumanida to‘xtalib o‘tdi.
Baxtiyor Sayfullayev yaqinda san'atkorlarning litsenziyasini to‘xtatish va qaytarib berish bo‘yicha tarqalgan gap-so‘zlarga oydinlik kiritdi.
«Lisenziya bilan bog‘liq shov-shuvlarga sabab «litsenziyani to‘xtatdi» degan gap bo‘ldi. Ommaviy axborot vositalari inobatga olishlarini istardim ─ «O‘zbekkonsert»ning litsenziyani qaytarib olishga haqqi yo‘q. U litsenziyani 10 kunga to‘xtatadi. Shu vaqt ichida tadbirkorni sudga beradi. Lisenziyani bekor qilish yoki to‘xtatish sud vakolatiga kiradi. San'atkorlarning birortasi davlat tashkilotida ishlamaydi. Ularning hammasi tadbirkor, tadbirkorlik faoliyati bilan shug‘ullanyapti. «O‘zbekkonsert» ularning faoliyatini boshqarib turadi», deya uning so‘zlarini keltirmoqda Kun.uz muxbiri.
Shuningdek, Madaniyat vaziri «O‘zbekkonsert» davlat tashkilotini tugatish bo‘yicha ijtimoiy tarmoqlardagi fikrlarga munosabat bildirdi.
«Agar biz kimningdir gapiga kirib, «O‘zbekkonsert»ni yopadigan bo‘lsak, ko‘p narsa yutqazamiz. Yopish oson, tashkil qilish qiyin. «O‘zbekkonsert»ni yopish haqida o‘ylamayapmiz, uning faoliyatini takomillashtirish bo‘yicha hukumatga taklif kiritganmiz», deya qo‘shimcha qilgan Baxtiyor Sayfullayev.
Eslatib o‘tamiz, «O‘zbekkonsert» davlat muassasasi direktori Odil Abduqahhorov san'atkorlarning litsenziyasini olib qo‘yish va qaytarish jamoatchilikning fikridan kelib chiqqan holda amalga oshirilishini ma'lum qilgan edi.